**Înviere**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La ce-am mai cugeta când viața este dusă

Când nu mai este vlagă în inimă nici zel

Când flacăra de gânduri este demult apusă

Și n-a rămas nici visul demonic și rebel?

Când funia luminii în trup ne despletește

Mătasea cărnii strânse ca apa într-un scoc

Și îngerii din ceruri ne caută orbește

Să despărțească trupul de sufletul miop.

Cohorte de idei se zbat încă sub tâmple

Deșert de vorbe goale și fără nici un preț

Și câte n-ar fi fost sortite să se-ntâmple

În rătăcirea vană a gândului răzleț?

Când răstignit pe crucea pecetluită-n trup

Clopotul inimii bate cerești euritmii

Din-ntunecimea umbrei luminile irup

Și se trezesc la viață cei morți dar care-s vii.